Meu sa Biu Vuli?
Qo na ka mo vakasamataka
Na ivakatagedegede ni vuli cava e lavaka na matanitu? O sa yacova na ivakatagedegede qori? Ke o sega ni muria na ivakasala vakaivolatabu, “
mera vakarorogo na tamata kece vei ira na veiliutaki” o sa na wili mo biu vuli ni o sega yacova na ivakatagedegede qori.—Roma 13:1.
O sa rawata na ivakatagedegede o vinakata? Na ivakatagedegede ni vuli cava mo rawata kina na ka o vinakata? O sega ni kila? E bibi mo kila! Ke sega, o na vaka na pasidia e sega ni kila na vanua me sobu kina. Dou veivosakitaka gona vakavuvale na ulutaga “ Na iVakatagedegede ni Vuli Meu Rawata.” Ke o sega ni vakaotia na vuli dou a veivosakitaka vakavuvale mo rawata, qori sa wili me biu vuli.
Cava o via biu vuli kina? Eso era via biu vuli mera veivuke vakailavo e vale se vakayagataka nodra gauna ena cakacaka sega ni saumi. Ia eso tale era biu vuli ena inaki e sega ni vinaka, me vaka nodra sega ni via veitarogi se cakava na lesoni e lesi mai koronivuli (homework). E bibi gona mo dikeva na inaki ni nomu biu vuli—e inaki vinaka se sega. Ke o cakava qori mo drovaka kina na ka ni vuli, o na vakila na dredre.
Na biu vuli e vaka nomu rika mai na sitimanivanua ni bera ni yaco ina vanua e dodonu mo sobu kina. Ena rairai oso sivia na sitimanivanua, ra qai cudrucudru na pasidia, ia ke o rika, o na sega ni yacova na vanua o gole tiko kina, o na rairai mavoa tale ga. Ke o biu vuli, ena sega ni rawarawa mo kunea e dua na cakacaka vinaka. Ke o mani kunea e dua na cakacaka, ena rairai lailai na kemu isau ni vakatauvatani kei na cakacaka e dodonu mo rawata ke o vakaotia nomu vuli.
De vinaka mo kua ni soro, saga mo walia na dredre e koronivuli. O na vulica kina mo dau vosota, vakabibi ena gauna o sa cakacaka kina.
iVakatagedegede ni Vuli Meu Rawata
Dua na inaki bibi ni vuli oya mo kunea e dua na cakacaka me tokoni iko vakailavo kei na vuvale o na tauyavutaka mai muri. (2 Cesalonaika 3:10, 12) O sa vakatulewataka na cakacaka o na via cakava kei na vuli ena vukei iko mo rawata kina qori? Sauma na veitaro qo mo raica kina ni sa donu na vuli o vulica tiko:
Na cava eso na ka au vinaka kina? (Kena ivakaraitaki, e vakacava nomu ivakarau ni veimaliwai? O dau taleitaka na cakacaka ni liga, na seresere se vakavinakataki ni iyaya? O rawa ni vakadikeva e dua na ituvaki qai kila na kena iwali?)
Na cakacaka cava ena vakayagataki vinaka kina na noqu taledi?
Na cakacaka cava e vinakati ena vanua au vakaitikotiko kina?
Na vuli cava au sa cakava tiko qo ena vakarautaki au ena cakacaka e vinakati vakalevu?
Na vuli cava ena rawa ni vukei au meu rawata totolo kina na cakacaka au vinakata?
Nanuma tiko ni nomu inaki mo digia na ka ni vuli ena yaga vei iko. Mo kua gona ni vaka na gonevuli e vakatauvatani ina pasidia e vodo tu ga ena sitimanivanua, ni sega ni via colata na itavi ni tamatabula.
VULICA ESO TALE NA KA
ITABAGONE
Young People Ask, Volume 1
Ena veivosakitaki ena iulutaga qo na alakaolo kei na wainimate gaga, veiyacovi, veibuku kei na veivosaki.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn fij_Latn